Carrim steun Solidariteit se Paia-aansoek | Netwerk24
Carrim steun Solidariteit se Paia-aansoek
Deur Francois Williams 18 Oktober 2017 09:07
Die Openbare Beleggingskorporasie (OBK) en die staatspensioenfonds moet die inligting wat die vakbond Solidariteit van hulle versoek, aan hulle gee omdat hulle daarop geregtig is.
Só het Yunus Carrim, voorsitter van die parlement se staande komitee oor finansies, Dinsdagmiddag reageer oor Solidariteit se frustrasie dat die OBK en die fonds die vakbond se aansoek ignoreer om inligting oor die OBK se beleggingsproses via die Wet op die Bevordering van Toegang tot Inligting (Paia) te bekom.
Carrim sê as Solidariteit die OBK hof toe sleep daaroor, beteken dit maar net dat die OBK dan pensioenarisse se geld gaan mors om die saak in die hof te probeer beveg.
Die staande komitee oor finansies steun die vakbonde se versoek dat daar verteenwoordiging van werkers op die direksie van die OBK behoort te wees.
Carrim het ook gesê die privatelede-wetsontwerp waaraan die DA-woordvoerder oor finansies, David Maynier, werk, kan as 'n konsep dien vir die komitee se eie wetsontwerp om seker te maak daar is meer deursigtigheid en werkerverteenwoordiging by die OBK.
Carrim meen die gaping tussen die verskillende politieke partye oor dié kwessies is nie so groot nie.
Hy het aan die DA gesê die party moet die privatelede-wetsontwerp bring sodat die komitee saam daaraan kan werk en voor die einde van vanjaar se parlementstermyn teen 29 November dit as 'n komitee-wetsontwerp ter tafel kan lê.
Maynier se privatelede-wetsontwerp maak voorsiening vir 'n ander meganisme om die voorsitter van die OBK aan te stel, 'n groter rol vir die parlement om toesig te hou en breër verteenwoordiging van begunstigdes op die OBK se direksie.
Die wetsontwerp sluit ook in dat die OBK jaarliks sy genoteerde en ongenoteerde beleggings bekend moet maak.
Schalk de Bruin, hoof van spesiale projekte by Solidariteit, het verlede week gesê die OBK en staatspensioenfonds het nie binne die voorgeskrewe 30 dae op die vakbond se Paia-aansoek gereageer nie.